# Referat for styregruppemøde #4 Fælles Servicecenter

Tid & Sted: Torsdag d. 7. april, kl. 9.30-11.30. Lokale 15, Regionshuset Århus Olof Palmes Alle 15, 8200 Aarhus N.

Deltagere: Jørgen Schøler Kristensen, Jette Marie Laumand, Karin Holland, Anders Kjærulff, Ivan Kjær Lauridsen, Gitte Kjeldsen, Kjeld Martinussen, Trine Winterø, Frank Neidhardt, Nikolaj Kolte og Frederik Mølgaard Thayssen.

Afbud: Kjeld Martinussen.

Referent: Gitte Kjeldsen

## Dagsorden

1. Godkendelse af referat og valg af mødeleder  
   (Mødereferat fra sidste møde vedhæftet)
2. Kort orientering om status på projektet, herunder væsentlige risici.  
   (Statusdokument vedhæftet)
3. Orientering om national arbejdsgruppe vedrørende Service, Support og logistik for udbredelse af telemedicin.   
   (Tegning af national organisering og input til nationale løsninger vedhæftes).
4. Drøftelse af IT/systemgovernance i en tværsektoriel organisation. Hvilke roller kan Fælles Servicecenter varetage nu og i fremtiden?  
   (Notat om Systemgovernance vedhæftet).
5. Godkendelse af kommissorium for Arbejdsgruppe vedrørende fællesoffentlig organisering. Spor 3 i projektet. Herunder drøftelse af bemanding af arbejdsgruppen.  
   (Kommissorium vedhæftet).
6. Drøftelse af oplæg til videreførelse af Fælles Servicecenter i overgangsperioden mellem Fase 2 (proof-of-concept) og Fase 3 (idriftsættelse).  
   (Udkast til oplæg vedhæftet)
7. Eventuelt

## Sagsfremstilling og Referat

### Ad 2. Kort status på projektet. (Til orientering)

Overordnet set følger projektet planen, både hvad angår økomoni, tid og indhold. Ifølge projektbeskrivelsen er der følgende primære leverancer i 2. halvår af projektet:

* Idriftsættelse af 2-3 cases (ok),
* Forberedelse af 2-3 nye cases (ok)
* Opstart af Udviklings- og videnscenteret (ok)
* Løsningsforslag til selvbetjening (første papir prototype er udarbejdet og bliver nu kvalificeret)
* Business case version 2 (Delphi workshop 8. april, hvor eksperter vurderer og verificerer model og beslutninger)

Projektet er midlertidigt udfordret på ressourcer, da Johanne (barselsvikar for Nanna, Center for Telemedicin), som har været primus motor på arbejdet med selvbetjening, har sagt op og er stoppet 31. marts 2016. Center for Telemedicin har endnu ikke ansat en afløser for Johanne. Projektledelsen samarbejder med Center for Telemedicin om at finde en afløser hurtigst muligt, da der ellers er risiko for at arbejdet med Selvbetjening ikke når at blive færdigt, som planlagt og at arbejdet med Personlig Agent derfor risikerer at bliver forsinket. Der er udarbejdet en plan B, hvor opgaven evt. kan løses ved at købe eksperter og studentermedhjælper, som kender projektet og opgaven.

Der har de sidste uger været en del negativ omtale i pressen af telemedicinske projekter, primært omkring øget dødelighed i forbindelse med brug af telemedicinsk sårvurdering i Region Syd. Center for Telemedicin har udsendt information til kontakterne på hospitalerne og kommunerne.

### Referat:

Karin Holland opfordrede Fælles Servicecenter til, at Udviklings- og Videnscenter arbejder med virtuel bostøtte og virtuel træning i forhold til at koordinere og udveksle viden mellem interessenterne via Fælles Servicecenter. Hun opfordrede tilsvarende til, at Fælles Servicecenter får indsamlet viden om LIVA, så det let kan deles med alle sundhedsdirektørerne i regionen.

Jette fortalte, at det var meget værdifuldt, at Fælles Serviecenter bidrog til at se på LIVA i Silkeborg kommune. Silkeborg har set på konkurrerende løsninger og testet det, men de var for besværlige at anvende. Perspektiverne i LIVA er interessante. Se http://www.livalife.com/.

Det bør markedsføres over for kommunerne, at de kan få en gratis løsning supporteret af Fælles Servicecenter, hvis de ikke allerede har benyttet sig af tilbuddet.

Karin Holland og Anders Kjærulf vil gerne have en status på Fælles Servicecenter, som de vil tage med DKS møde i september. Gerne med en liste over, hvem Fælles Servicecenter er i dialog med i kommunerne.

### Ad 3. National arbejdsgruppe vedrørende Service, Support og logistik for udbredelse af telemedicin. (Til orientering)

I forbindelse med Økonomiaftalen for 2016, er afsat 10 mio. kr. til modning og klargøring af servicefunktioner i forbindelse med landsdækkende udbredelse af telemedicin til borgere med KOL. Som en del af etableringen af en service- og logistikfunktion, er der en række afledte emner, der skal afdækkes nærmere. Afdækningen indgår, som en del af vurderingen af hvilke opgaver og funktioner, relateret til service- og logistikopgaven, som det vil være hensigtsmæssigt at etablere på tværs af landsdelsprogrammerne. Der er nedsat en national projektgruppe med deltagelsen af Horsens Kommune (Melene Storgaard Jensen), Center for Telemedicin (Britta Ravn) deltager i projektgruppen.

Projektgruppen har identificeret en række temaer, der bør analyseres yderligere med henblik på at udvikle forslag til modeller, der kan anvendes ved etablering af fælles service- og logistikfunktioner. Fælles Servicecenter har bidraget til det indledende analysearbejde og givet input til ’Infrastrukturkomponenter’, ’Juridiske modeller’, ’Organisering’ og ’Samfinansiering’.

### Referat

Der kører et regional stort projekt omkring tracking af udstyr og mennesker med udgangspunkt i DNU, som hedder Service og Logistik. Dermed er opstået en sproglig udfordring, da en af Fælles Servicecenters serviceydelser hedder noget tilsvarende - ”Teknisk support og logistik”.

### Ad 4. Systemgovernance i en tværsektoriel organisation (Til drøftelse)

Med udgangspunkt i vedhæftede notat bedes styregruppen drøfte, hvilke roller et Fælles Servicecenter med fordel kan påtage sig i forhold til systemgovernance af fællesoffentlige telemedicinske løsninger i kommuner og på hospitaler i regionen.

### Referat:

Det blev drøftet, hvordan man laver en systemejerskabsmodel i et tværsektorielt samarbejde. Regionen har en struktur for, hvordan systemejerskab, systemforvaltning og systemadministration håndteres, men det omhandler ikke tværsektorielle løsninger.

Kommunerne foreslår, at så meget, som det overhovedet giver mening, skal placeres i Fælles Servicecenter, idet det er her man har et fælles rum for det som findes i Det Nære Sundhedsvæsen. Der var ligeledes en holdning til, at så bør ”alle” kommuner og regionen være med, så fx en kommune ikke står udenfor, når man har et samarbejdsprojekt/løsning.

Nikolaj Kolte og flere andre påpegede, at der skal være en entydig forvaltning – her ligger også drifts- og udviklingsaspekterne. Nogle kommuner og hospitaler vil forvente rådgivning fra Fælles Servicecenter, hvilket er en opgave under Systemforvaltning. Der skal hentes juridsk vejlening i, hvordan det håndteres.

Det blev også diskuteret, at Systemejer rollen er den vanskeligste at placere. Her bliver det nødvendigt at have en fælles konstruktion. Kommunerne øver sig lige nu i ejerskabskonstrutioner, men det er en modningsproces, hvor man skal finde ud af, hvordan man samarbejder på den rigtige måde. Så der bliver inspiration at hente.

Systemforvaltning og Systemadministration er lettere at placere fx. i Fælles Servicecenter. Det blev dog anbefalet, at man skal arbejde videre med ordene og ser på de juridiske forståelser også.

Ansvaret for databehandleraftaler bør skrives ind i notatet.

Sammenhængen med den forretningsmæssige værdi (organisatorisk – kliniske værdi i kommuner og hospitaler) skal kunne rummes i strukturen.

Det blev anbefalet, at Fælles Servicenter begynder at opstille KPI’er og prøver dem af.

Arbejdsgruppen for Fællesoffentlig organisering - Spor 3 i projektet (se også nedenstående punkt) vil arbejde videre med opgaven om Fælles offentlig systemforvaltning.

### Ad 5. Godkendelse af kommissorium for Arbejdsgruppe vedrørende fællesoffentlig organisering

Spor 3 – Fællesoffentlig organisering – skal startes op inden sommerferien. Der skal nedsættes en arbejdsgruppe, som skal have holdt første møde inden sommer 2016. Arbejdsgruppen skal have et oplæg til behandling i styregruppen ultimo 2016 .

Styregruppen bedes godkende kommissoriet og pege på mulige deltagere i arbejdsgruppen.

### Referat:

Anders Kjærulf tager opgaven med til KOSU og de regionale repræsentanter tager den med til regionen.

### Ad 6. Oplæg til videreførelse af Fælles Servicecenter i overgangsperioden mellem fase 2 (afprøvning) og fase 3 (idriftsættelse)

Formanden for Sundhedsstyregruppen Christian Boel, har bedt Fælles Servicecenter komme med at oplæg til hvordan Fælles Servicecenter kan videreføres i overgangsperioden mellem selve afprøvningen af konceptet (Fase 2 af projektet), som afsluttes 30. april 2016 og indtil Fælles Servicecenter har været konkurrenceudsat og er klar til at gå i drift en gang i foråret 2018.

Styregruppen bedes drøfte det udarbejdede forslag til oplæg og hvordan det bliver forelagt for Sundhedsstyregruppen til beslutning.

Anders Kjærulf tager oplægget med til næste kaffemøde med Christian Boel og Lasse Jakobsen med henblik på at få afklaret, om det skal med på Sundhedsstyregruppen 2. Maj 2016.

Fælles Servicecenter laver en indstilling.

Frank Neidhardt anbefalede, at Fælles Servicecenter begynder at se på, hvilken udbudsproces, der skal anvende. Frederik Thayssen kontakter Frank Neidhardt ift. at få en juridisk kontakt fra Indkøb og Medicoteknisk afdeling.

Nikolaj Kolte anbefalede, at Fælles Servicecenter ser på, hvilken kompetence, der skal bruges til udbudsprocessen fra RM IT-projektledelse.

Evt.:

### Referat:

Jørgen Schøler var oplægsholder på Vitalis, konference i Sverige. Præsenterede Fælles Servicecenter i sit oplæg. Der var stor interesse fra et stort forsikringsselskab i USA (Andrew Watson). Han er meget interesseret i at høre mere om, hvad vi kan få ud af Fælles Servicecenter.

Nikolaj Kolte spørger Jens Beyer, om han vil deltage i Kjeld Martinussens fravær.